b"\n_START_ARTICLE_\nCama-sec de soca\n_START_SECTION_\nMorfologia\n_START_PARAGRAPH_\nT\xc3\xadpicament creix en grups de nombrosos individus i damunt soques d'alzines encara que es pot desenvolupar en molts tipus d'arbres diferents. El fet que creixin en flotes fa que sovint els capells d'aquests bolets estiguin 'tacats' de blanc per la caiguda de les espores dels que es troben damunt._NEWLINE_Els exemplars m\xc3\xa9s joves presenten el capell tancat i tot el conjunt s'assembla a un clau, d'aqu\xc3\xad ve el nom popular d'aquest bolet en itali\xc3\xa0: chiodini (clauet)._NEWLINE_Capell: de 5 a 15\xc2\xa0cm. de di\xc3\xa0metre, de color mel, primer glob\xc3\xb3s, tancat, amb petites esquames o punxes atape\xc3\xafdes al centre que no perduren amb l'edat, despr\xc3\xa9s obert, amb un mamell\xc3\xb3 m\xc3\xa9s obscur._NEWLINE_Himeni: format per l\xc3\xa0mines una mica decurrents, poc atape\xc3\xafdes, desiguals, de color blanc a groc p\xc3\xa0l\xc2\xb7lid, amb tonalitats rogenques als exemplars m\xc3\xa9s adults._NEWLINE_Peu: llarg, ample, corbat, robust encara que buit amb el temps, fibr\xc3\xb3s, sovint bulb\xc3\xb3s a la base, de color mel m\xc3\xa9s p\xc3\xa0l\xc2\xb7lid a la part superior i obscur a la part inferior._NEWLINE_Anell: Amb un anell membran\xc3\xb3s ben evident incl\xc3\xbas en els exemplars m\xc3\xa9s adults, de color groc p\xc3\xa0l\xc2\xb7lid._NEWLINE_Carn: llenyosa al peu, de color blanc, d'olor f\xc3\xbangica i gust una mica amargant en cru._NEWLINE_Espores: el\xc2\xb7l\xc3\xadptiques, esporada blanca, de 7-9 x 5-6 micres.\n_START_SECTION_\nH\xc3\xa0bitat\n_START_PARAGRAPH_\nDamunt soques d'alzines en grups de nombrosos individus, encara que es desenvolupen damunt molts tipus d'arbres i arbusts diferents com el roman\xc3\xad i les estepes.\n_START_SECTION_\nRisc de confusi\xc3\xb3 amb altres bolets\n_START_PARAGRAPH_\nEs pot confondre amb Hypholoma fasciculare que \xc3\xa9s un fong t\xc3\xb2xic que apareix tamb\xc3\xa9 sovint formant flotes normalment a pins i \xc3\xa9s de color ataronjat, presenta una cortina fuga\xc3\xa7 de color groc, t\xc3\xa9 les espores de color terr\xc3\xb3s i les l\xc3\xa0mines grogues quan \xc3\xa9s jove passant despr\xc3\xa9s a color verd, verd-marr\xc3\xb3 i gris.\n_START_SECTION_\nComestibilitat\n_START_PARAGRAPH_\nEls exemplars joves s\xc3\xb3n bons comestibles una vegada rebutjat el peu, que \xc3\xa9s molt fibr\xc3\xb3s. Se sap que aquest bolet pot ser mal tolerat per algunes persones provocant problemes gastrointestinals pel que es recomana, la primera vegada que es consumeix, fer-ho en poca quantitat."